**AINEKAVA**

**VALIKAINE KARJÄÄRIÕPETUS**

1. **Karjääriõpetuse pädevus**

Karjääriõpetuses käsitletakse teemasid, mis kujundavad õpilastes valmisolekut tööjõuturul parema rakendatavuse saavutamiseks, iseseisva otsustamisvõime arendamiseks, erinevate elurollide täitmiseks ja elukestvaks õppeks. Karjääriõpetus võimaldab ühiskonna inimressurssi tööturul paremal viisil rakendada, viies inimeste oskused ja huvid kokku töö- ja õppimisvõimalustega.

Aineõpetusega taotletakse, et õpilane:

* teadvustab oma huvisid, võimeid ja oskusi, mis võimaldavad adekvaatse enesehinnangu kujunemist ning konkreetsete karjääriplaanide tegemist;
* arendab oma õpioskusi, suhtlemisoskusi, koostöö-, otsustamis- ja infoga ümberkäimise oskusi;
* arendab soovi ja oskust endale eesmärke seada ja nendeni jõudmiseks süsteemselt tegutseda;
* tutvub erinevate ametite/elukutsetega, õppides tundma haridus- ja koolitusvõimalusi, töösuhteid reguleerivaid õigusakte ning kohalikku majanduskeskkonda.

1. **Ainevaldkonna kirjeldus**

Karjääriõpetuse tundides aidatakse kujundada enesekohaseid ja sotsiaalseid oskusi: isiksuse omadused, suhtlemis- ja õpioskused. Õppimisvõimaluste ja töömaailma tundmine soodustab sobivate valikute tegemist peale põhikooli lõpetamist. Õpilane oskab märgata muutusi töömaailmas ja väärtustada elukestvat õpet.

Õpilasel arenevad planeerimisoskus ja teadlikkus otsuste vastuvõtmisel. Kujuneb oskus kasutada karjääriinfo materjale. Õpilane tunnetab oma vastutust karjääritee kujundamisel ja elus toimetulemisel. Karjääriõpetus keskendub õpilase isiksuse omaduste teadvustamisele ning esmaste karjäärivalikutega seostamisele. Õpilased õpivad hindama elukestva õppe tähtsust: saavad teavet erinevatest edasiõppimisvõimalustest ja oskavad seda kasutada oma plaanide elluviimisel. Õpilasi teavitatakse erinevatest tööharjutamiste võimalustest ning julgustatakse neid kasutama. . Karjääriõpetus toetab õpilase karjääri planeerimist ja valmisolekut elukestvaks õppeks, lõimides teistes õppeainetes omandatud teadmised.

1. **Üldpädevuste kujundamine**

**Kultuuri- ja väärtuspädevus**

Karjääriõpetus toetab väärtussüsteemide mõistmist, mõtete, sõnade ja tunnetega kooskõlas elamist ning oma valikute põhjendamist, enda heaolu kõrval ka teistega arvestamist. Karjääriõpetuses hinnatakse inimsuhteid ja tegevusi üldkehtivate moraalinormide seisukohast; tajutakse ja väärtustatakse oma seotust teiste inimestega, ühiskonnaga, loodusega, oma ja teiste maade ja rahvaste kultuuripärandiga ning nüüdiskultuuri sündmustega;

**Sotsiaalne ja kodanikupädevus**

Karjääriõpetus kujundab suutlikkust ennast teostada; toimida aktiivse, teadliku, abivalmi ja vastutustundliku kodanikuna ning toetada ühiskonna demokraatlikku arengut; teada ja järgida ühiskondlikke väärtusi ja norme; austada erinevate keskkondade reegleid ja ühiskondlikku mitmekesisust, religioonide ja rahvuste omapära; teha koostööd teiste inimestega erinevates situatsioonides; aktsepteerida inimeste ja nende väärtushinnangute erinevusi ning arvestada neid suhtlemisel.

**Enesemääratluspädevus**

Karjääriõpetus kujundab suutlikkust mõista ja hinnata iseennast, oma nõrku ja tugevaid külgi; analüüsida oma käitumist erinevates olukordades; käituda ohutult ja järgida tervislikke eluviise; lahendada suhtlemisprobleeme.

**Õpipädevus**

Karjääriõpetus kujundab suutlikkust organiseerida õppekeskkonda individuaalselt ja rühmas ning hankida õppimiseks, hobideks, tervisekäitumiseks ja karjäärivalikuteks vajaminevat teavet; planeerida õppimist ja seda plaani järgida; kasutada õpitut erinevates olukordades ja probleeme lahendades; seostada omandatud teadmisi varemõpituga, analüüsida oma teadmisi ja oskusi.

**Suhtluspädevus**

Karjääriõpetus toetab suutlikkust ennast selgelt, asjakohaselt ja viisakalt väljendada nii emakeeles kui ka võõrkeeltes, arvestades olukordi ja mõistes suhtluspartnereid ning suhtlemise turvalisust; ennast esitleda, oma seisukohti esitada ja põhjendada.

**Matemaatika-, loodusteaduste ja tehnoloogiaalane pädevus**

Karjääriõpetus kujundab suutlikkust kasutada matemaatikale omast keelt, sümboleid, meetodeid koolis ja igapäevaelus. Kujundatakse suutlikkust kirjeldada ümbritsevat maailma loodusteaduslike mudelite ja mõõtmisvahendite abil, mõista loodusteaduste ja tehnoloogia olulisust ja piiranguid.

**Ettevõtlikkuspädevus**

Karjääriõpetus kujundab suutlikkust ideid luua ja ellu viia, kasutades omandatud teadmisi ja oskusi erinevates elu- ja tegevusvaldkondades; näha probleeme ja neis peituvaid võimalusi, aidata kaasa probleemide lahendamisele; seada eesmärke, koostada plaane, neid tutvustada ja ellu viia; korraldada ühistegevusi ja neist osa võtta, näidata algatusvõimet ja vastutada tulemuste eest; võtta arukaid riske.

**Digipädevus**

Karjääriõpetuses õpitakse suutlikkust kasutada uuenevat digitehnoloogiat toimetulekuks kiiresti muutuvas ühiskonnas nii õppimisel, kodanikuna tegutsedes kui ka kogukondades suheldes; leitakse ja säilitatakse digivahendite abil infot ning hinnatakse selle asjakohasust ja usaldusväärsust; osaletakse digitaalses sisuloomes, sh tekstide, piltide, multimeediumide loomisel ja kasutamisel; kasutatakse probleemilahenduseks sobivaid digivahendeid ja võtteid, suheldakse ja tehakse koostööd erinevates digikeskkondades; ollakse teadlik digikeskkonna ohtudest ning õpitakse kaitsma oma privaatsust, isikuandmeid ja digitaalset identiteeti; järgitakse digikeskkonnas samu moraali- ja väärtuspõhimõtteid nagu

1. **Karjääriõpetuse lõiming teiste ainevaldkondadega**

**Keel ja kirjandus, sh võõrkeeled**

Arendatakse suulist ja kirjalikku eneseväljendusoskust, rühmatöödes oma seisukoha selget esitlemist, erinevate allikate analüüsi ning tekstide mõistmist. Omandatakse oskus koostada ametlikke dokumente (nt. CV-d, motivatsioonikirja). Õpilane kasutab kõnes ja kirjas korrektset emakeelt,

**Loodusained**

Loodusainetes omandatud teadmised, oskused ja hoiakud lõimituna teistes õppeainetes omandatuga on aluseks sisemiselt motiveeritud elukestvale õppimisele. Loodusaineid õpetades kasvatatakse õpilaste teadlikkust karjäärivõimalustest ning vahendatakse neile teavet edasiõppimisvõimaluste kohta loodusteaduslikel erialadel. Antakse ülevaade loodusteadustega seotud elukutsetest ning vastava valdkonnaga tegelevatest teadusasutusest ja ettevõtetest.. Tähtsal kohal on keskkonnaga seotud probleemide teadvustamine ja nende lahendamisega seotud ametid.

**Sotsiaalained**

Toimub inimese isiksuseomaduste, oskuste ja teadmiste analüüs ning sobitamine erinevate ametitega, analüüsitakse erinevate elukutsete olulisust. Inimeseõpetuses suunatakse õpilasi analüüsima rolle, mida inimesed elus täidavad. Karjääriõpetuses saab neid rolle seostada tööeluga ja seal esile kerkida võivate probleemidega

**Ajalugu**

Õpitakse tundma Eesti haridussüsteemi.

**Matemaatika**

Taotletakse oskust lugeda andmeid skeemidelt, diagrammidelt, tabelitest. Matemaatikas saadud teadmised ja oskused aitavad õpilastel lahendada karjääriõpetuse õpiülesandeid (nt eelarve koostamine, palga arvestamine, maksud ja maksusüsteem) Õpilast suunatakse arendama oma õpioskusi, suhtlemisoskusi, koostöö-, otsustamis- ja infoga ümberkäimise oskusi. Antakse ülevaade elukutsetest, mis nõuavad loogilist mõtlemist ja taiplikkust

**Tehnoloogia**

Karjääriõpetuse tundides kasutatakse digivahendeid tööturul toimuva kohta teabe otsimiseks internetis asuvatest teabeallikatest. Arendatakse oskust digitaalselt väljendada oma seniseid ja leida oma tulevasi potentsiaalseid tugevusi ning näha digitaalsete keskkondade võimalikku seotust isikliku karjääri tegemisega. Õppijat julgustatakse kujundama ja hoidma oma positiivset profiili digimaailmas ning suhtluskeskkondades

**Kunstiained**

Arendatakse fantaasiat, loovust. Antakse ülevaade loovusega seotud elukutsetest.

1. **Läbivate teemade rakendamine**

**Elukestev õpe ja karjääri planeerimine**

Õpilasi juhitakse mõtlema oma võimalikele tulevastele tegevusvaldkondadele ning arutlema, millised eeldused ja võimalused on neil olemas, et oma soove ellu viia. Õpilasi teavitatakse erinevatest tööharjutamise võimalustest ning julgustatakse neid kasutama. Õpilasele vahendatakse teavet edasiõppimisvõimaluste kohta ning luuakse võimalus saada kutsenõustamist.

Erinevate õppetegevuste kaudu võimaldatakse õpilasel saada ülevaade tööturu üldisest olukorrast ja tuleviku prognoosidest, erinevatest töödest eri tegevusvaldkondades ameti- ja kutsealadel ning kasutada seda infot nii tulevase õpitava eriala valimisel kui pikemaajalisel karjääri planeerimisel.

Erinevate ametite ja elukutsete tutvustamisel pööratakse tähelepanu töö iseloomule, töökeskkonnale, töötingimustele, vajalikele teadmistele, oskustele ja isikuomadustele.

**Keskkond ja jätkusuutlik areng**

Taotletakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes hoiab ja kaitseb keskkonda ning väärtustades jätkusuutlikkust, on valmis leidma lahendusi keskkonna- ja inimarengu küsimustele. Eesmärk on kujundada arusaama loodusest kui terviksüsteemist, looduskeskkonna haprusest ning inimese sõltuvusest loodusvaradest ja -ressurssidest. Õppemeetoditest on kesksel kohal aktiivõppemeetodid, rühmatööd, juhtumiuuringud, arutelud ning rollimängud. Õpitavad teadmised, oskused ja hoiakud loovad eeldused vastutustundliku ning säästva suhtumise kujunemiseks oma elukeskkonda

**Kodanikualgatus ja ettevõtlikkus**

Läbiva teema käsitlemine keskendub ühiskonna eri sektorite (avaliku, tulundus- ja mittetulundussektori) toimimisele ning nende seostele. Tähtsal kohal on riigi demokraatliku valitsemise korraldus ning üksikisiku või huvirühma osalemis- ja mõjutamisvõimalused kohaliku ja ühiskonna tasandi otsuste tegemisel. Kodanikualgatuse ning vabatahtlikuna tegutsemise mõistmiseks ja motiveerimiseks ning ettevõtlikkuse arendamiseks tutvustatakse õpilasele võimalusi osaleda tegevustes paikkonna hüvanguks

**Kultuuriline identiteet**

Taotletakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana, on kultuuriliselt salliv ja koostööaldis. Õpilasele pakutakse erinevaid võimalusi omandada kogemusi ning süvendada teadmisi teistest kultuuridest, saada elamusi erinevatest kunsti- ja kultuurivaldkondadest, sealhulgas võimalust kaasa lüüa kooli kultuurisündmuste ettevalmistamises ja läbiviimises.

**Teabekeskkond**

Pööratakse tähelepanu teabe usaldusväärsuse kriitilisele hindamisele, kuna õpilane hakkab leitud teavet järjest rohkem kasutama isiklike otsuste tegemiseks (nt õppimisvõimalusi valides). Aidatakse mõista internetis leiduvaid võimalusi ja ohte ning ennast ja oma privaatsust kaitsta.

**Tehnoloogia ja innovatsioon**

Kasutatakse info- ja kommunikatsioonitehnoloogiat eluliste probleemide lahendamiseks ning oma õppimise ja töö tõhustamiseks.

**Tervis ja ohutus**

Taotletakse õpilase kujunemist vaimselt, emotsionaalselt, sotsiaalselt ja füüsiliselt terveks ühiskonnaliikmeks, kes on võimeline järgima tervislikku eluviisi, käituma turvaliselt ning kaasa aitama tervist edendava turvalise keskkonna kujundamisele. Ohutuse valdkonnas õpetatakse käituma liiklus-, tule-, veeohu ja teiste keskkonnast tulenevate ohtude puhul ning otsima vajaduse korral abi (töökeskkonnaga seotud ohutus).

**Väärtused ja kõlblus**

Erinevate maailmavaadete ja religioonide tutvustamisega (ajaloos ning tänapäeval) toetatakse sallivuse ja lugupidava suhtumise ning maailmavaatelistes küsimustes orienteerumise oskuste kujunemist.

**Karjääriõpetuse rõhuasetused 8.-9.klassis**

Karjääriõpetuse õppetegevusel lähtutakse õppekava alusväärtustest, üldpädevustest, õppeaine eesmärkidest, õppesisust ja oodatavatest õpitulemustest ning toetatakse lõimingut teiste õppeainete ja läbivate teemadega. Õpilasel võimaldatakse õppida üksi ning üheskoos teistega (iseseisvad, paaris- ja rühmatööd), et toetada õpilaste kujunemist aktiivseteks ning iseseisvateks õppijateks.

Kasutatakse diferentseeritud õppeülesandeid, mille sisu ja raskusaste toetavad individualiseeritud käsitlust ning suurendavad õpimotivatsiooni, tundides rakendatakse nüüdisaegseid info- ja kommunikatsioonitehnoloogiatel põhinevaid õppematerjale ja – vahendeid. Karjääriõpetuse tundide raames võimaldatakse saada ülevaade erinevatest ettevõtetest ja töövaldkondadest, sh vahetult töökeskkondadega tutvuda. Tundides kasutatakse erinevaid õppemeetodeid, sh eelistatuna aktiivõpet: rollimängud, arutelud, väitlused, probleemülesannete lahendamine, projektõpe.

**8.klass**

|  |  |
| --- | --- |
| **Õppesisu** | **Õpitulemused** |
| **Enesetundmine ja selle tähtsus karjääriplaneerimisel.** .  Isiksuseomadused: temperament ja iseloom.  Isiksuseomadused: väärtused, vajadused, emotsioonid. | 1. analüüsib enda isiksust; 2. eristab oma tugevaid ning nõrku külgi ja seostab neid erinevatel kutsealadel töötamise eeldustega; |
| **Õppimisvõimaluste ja töömaailma tundmine ning selle tähtsus karjääriplaneerimisel.**  Muutuv tööturg: tööturu hetkeolukord, trendid, arengusuunad, prognoosid.  Majandustegevusalad, kutsed, ametid, kutsestandardid: elukutsete ja ametite liigitamine.  Haridustee: erialad, haridussüsteem, formaalne ja mitteformaalne haridus, | 1. teab tööturu üldist olukorda, prognoose ja vajadusi, erinevaid ettevõtluse vorme; 2. teab kutseid ja ameteid; 3. teab kohalikke majandustegevuse valdkondi; |
| **Planeerimine ja otsustamine.**  Karjääriplaneerimine kui elukestev protsess: otsustamine ja seda mõjutavad tegurid, karjäärinõustamine.  Isikliku karjääriplaani koostamine. | 1. teab karjääriplaneerimise põhimõtteid ja arvestab nendega karjäärivalikute tegemisel; 2. kasutab vajaduse korral karjääriteenuseid (karjäärinõustamine, karjääriinfo vahendamine, karjääriõpe); 3. teadvustab erinevate elurollide ja -stiilide seoseid tööga; 4. omab teadmisi ja oskusi isikliku karjääriplaani koostamiseks; 5. saab aru oma vastutusest karjääri planeerimisel. |

**9.klass**

|  |  |
| --- | --- |
| **Õppesisu** | **Õpitulemused** |
| **Enesetundmine ja selle tähtsus karjääriplaneerimisel.** .  Isiksuseomadused: võimed, huvid ja oskused (üldoskused, erioskused).  Minapilt ja enesehinnang. | 1. kasutab eneseanalüüsi tulemusi karjääri planeerimisel; |
| **Õppimisvõimaluste ja töömaailma tundmine ning selle tähtsus karjääriplaneerimisel.**  Muutuv tööturg: tööturu hetkeolukord, tööandjate ootused, töösuhteid reguleerivad õigusaktid  Muutuv tööjõuturg: tööjõuturu nõudlus ja pakkumine, konkurents, elukestev õpe, töömotivatsioon.  Haridustee: erialad, hariduse ja tööturu vahelised seosed | 1. oskab leida infot tööturu kohta; 2. teadvustab ennast tulevase töötajana; 3. teab haridustee jätkamise võimalusi; 4. oskab näha hariduse ja tööturu vahelisi seoseid; |
| **Planeerimine ja otsustamine.**  Karjääriplaneerimine kui elukestev protsess.  Otsustamisraskused, karjääriinfo allikad, infootsimine, alternatiivid, sundvalikud, muutustega toimetulek, karjääriinfo. Karjääriplaneerimine, karjääriplaani koostamine, edu, elurollid, elulaad, õpimotivatsioon, omavastutus elukestev õpe, karjäär, kandideerimisdokumendid. | 1. suudab otsustada ja teadlikult arvestada otsuseid mõjutavate teguritega; 2. kasutab vajaduse korral karjääriteenuseid (karjäärinõustamine, karjääriinfo vahendamine, karjääriõpe); 3. teadvustab erinevate elurollide ja -stiilide seoseid tööga; 4. omab teadmisi ja oskusi isikliku karjääriplaani koostamiseks; 5. saab aru oma vastutusest karjääri planeerimisel. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.